በአፋር ክልል 449 ሺህ በላይ  ለሚሆኑ የድርቅ ተጎጂዎች እርዳታ እየተከፋፈለ ነው
በአፋር ክልል ከ449ሺህ በላይ ለሚሆኑ የድርቅ ተጎጂዎች የምግብ እርዳታ እየተከፋፈለ መሆኑን  የክልሉ  የአደጋ መከላከል ምግብ  ዋስትና ፕሮግራም ማስተባባሪያ  ጽህፈት ቤት አስታወቀ ።የጽህፈት ቤቱ  ኃላፊ  አቶ መሐመድ ሁሴን ዋሚኮ እንደገለጹት በአሁኑ ወቅት 449ሺህ 987 ወገኖች በተከሰተው ድርቅ ምክንያት ለምግብ እጥረት በመጋለጣቸው የአስቸኳይ ጊዜ  የምግብ ድጋፍ  እየተደረገላቸው ይገኛል  ።በክልሉ የተከሰተውን ድርቅ ተጽዕኖ ለመከላከል የክልሉ አደጋ መከላከል ከብሔራዊ አደጋ  ስጋት ሥራ አመራር ኮሚሽን ጋር በመተባባር ለተረጂዎች አስፈላጊው የምግብ እርዳታ  እንዲከፋፈል እየተደረገ መሆኑን አቶ መሐመድ ተናግረዋል ።እንደ አቶ መሐመድ ገለጻ በክልሉ የክረምቱ ዝናብ በመዘግየቱ ምክንያት ከሐምሌ ወር ጀምሮ የተረጂዎች ቁጥር በ4ሺህ 500  በማደጉ  በአጠቃላይ በክልሉ የድርቅ ተረጂዎች ቁጥር 49ሺ 987 ሊደርስ ችሏል ብለዋል ።በክልሉ በተጨማሪ ከድርቁ ጋር በተያያዘ በ21 ወረዳዎች የሚገኙ 48ሺህ ህጻናትና አጥቢ እናቶች የምግብ  እጥረት ያጋጠማቸው  በመሆኑ በተጠናቀቀው የበጀት ዓመት የአልሚ ምግብ  ድጋፍ ሲደረግላቸው እንደቆየ አቶ መሐመድ አስረድተዋል ።በአፋር ክልል ከፍተኛ የመጠጥ ውሃ እጥረት ባለባቸው የአዱጋር ፣ ጎሪ  ዱዱና  አፍዴራ ወረዳዎች ውሃ በማቆርና የከርሰ ምድር ውሃን በማውጣት እንዲሁም አነስተኛ ግድቦችን  በመገንባት የውሃ አቅርቦቱን ለማሻሻል ሲሠራ ቆይቷል ብለዋል አቶ መሐመድ ።ድርቁ በእንስሳት ላይ የሚያስከትለውን ጉዳት ለመቀነስ በአፋር ክልል በተለያዩ ወረዳዎች  የእንስሳት መኖ በመስኖ እንዲለማ እየተደረገ መሆኑን  አቶ መሐመድ ገልጸዋል ።በአፋር ክልል በአስኳይ ጊዜ  እርዳታ  ከሚደረግላቸው  449ሺ ወገኖች  በተጨማሪ  562ሺህ   082  የሚሆኑ ወገኖች  የመደበኛ የሴፍቲኔት መርሃ ግብር ተጠቃሚ ሆነዋል ። 